
CHAPITRO 1. 


BUZARD-PEKUNIO. 


SONNY Tabor, proskriptito e fuganto del 
autoritato, haltigis sua makulizita kavalo 
pro kauzo quan lu ipsa ne povis explikar. 
Probable ta intuico qua tante ofte venas ad 
homi exter socio. 

II vishis l’alkalioza polvo de sua pueratra 
blu okuli e regardegis adsude alonge la 
senaqua ravineto qua bordizis la monto. 
Supre, aspektante quale la kosti di ula 
monstro prehistorial, esis la magra spino di 
un de la sennoma monti di Arizona. Nulo 
movis. Omno esis tam varmega e tam 
senviva kam rinternajo di fuz-furnazo. 

Lore venis brizo-sufleto—apene sata por 
plenigar chapelo, apene sata por movigar la 
neplata sablo. La belega ma kruela stipo di 
flogilo dil diablo* nur kelkete flexis sub ol. 


* Fouquieria splendens. 



Lore ulo jirante fluktuis sur la nuda sulo 
—ulo qua semblis esar nur paper-peco 
verda e flava. L’okuli dil proskriptito 
plustreteskis. Esas ulo en pekunio desfacile 
imitebla, mem ye disto. 

Flexante su adinfre del selo per experta 
habileso, il prenis ol per la pinti di sua 
fingri. 01 esis bank-bilieto de duadek dolari! 

“Ka ni sonjas, Fardo?” il murmuris, kun 
nelauta siflo. 

La nigre e blanke makulizita kavalo 
erektis sua sentema oreli. Ecepte ke ol esas 
revo incitata dal konstanta blanka brilego 
dil suno, nulo deceptas li. La bank-bilieto 
esas sat reala. 

La yuna proskriptito akute regardis 
cirkume. La dezerto semblis tam dezolata 
kam sempre, ma ne plu kam duadek metri 
fore, kaptita en amaso de opuntia-kaktuso, 
flava latero videbla, esis plusa bank-bilieto. 

Icafoye de kinadek dolari! Sonny 
retropulsis sua polvoza Stetson-chapelo e 
penseme fricionis sua lokloza hararo. Nun 
la quanto di pekunio divenas granda. Nova 
sorto de or-mineyo! 

Quankam la proskriptito ne havis du 
moneto-peci kunpozar en la posho, il sentis 
stranja paniko. To ne esas ilua pekunio. To 
ne apartenas ad ilu. 

To semblas stranja anxio por proskriptito 
chasata dal autoritatozi. Ma Sonny Tabor, 
quankam ilua vivo ja kondamnesis pro 
kombati ube plombo esabis kelke tro 
mortigiva por l’altra homo, ne esis furtisto. 
II anke esis sempre sorgema pri sua pafili. 

Preske omna sherifo* ** en la sudwest- 
regiono di Usa nomizis il mortiginto, ma 
kelki nomizis il bov-furtisto. Mem la volfi 
de ilua sorto, qui kuras en mortiganta 
volfari, mordetabis ye ilua taloni pro 
desestimo ke il esas “bona proskriptito.” 

Sepadek dolari esas granda quanto por 
senhema vaganto serchanta honesta 
employo. 01 anke esas tento, nam il esas 
nur homala, e ka la dezerto ne donis ol ad 
ilu? Ka la vento ne suflabis ol de nula loko 
aden ilua manuo? 

Ante irar plusa kinadek metri, Sonny 
kolektabis entote duacent-e-triadek dolari. 
La bank-bilieti aparis omnaloke—en omna 
loko ne-expektita. II trovis bank-bilieto de 
duadek dolari mi-enterigita en la sablo, un 
papera angulo expozita. Altro rulis tra 
sakaton-herbi “. 


* Oficiro di stat-distrikto Usana qua havas 
l’autoritato arestar, efikigar judicio, edc. 

** Sporobolus airoides. 

Gradope la “voyeto ek pekunio” duktis il 
vers la bazo dil glata granita precipiso. II 
ankore esis kurioza—e tempope prenis 
plusa bank-bilieti de dek o kin dolari— 
kande il vidis ke buzardo subite acensas 
avan il quale fluganta kalva oldulo. 

“To ne signifikas bonajo ad irgu,” la 
proskriptito pensis, ed avaniris. 

Ma lu ne expektis la hororinda ceno 
vidita pos kelka instanti! 

Ye la bazo dil klifo, ube li kune falabis e 
mortabis, esis la kadavri di viro e la kavalo 
kavalkita. Dum ke Sonny spektis, duesma 
buzardo, plu granda e plu malauguranta 
kam l’unesma, acensis de la kapo dil 
mortintulo e flugis adsupre, lua nuda kranio 
e karminizita beko brilanta en la sunlumo! 

To ipsa esis sat terorinda, ma l’okuli di 
Sonny Tabor plularjeskis kande il vidis, ke 
la viro aspektis preske jemelatra ad il ipsa. 

II portis la sama vestaro—bruna ledra 
getri e kamizo ek stofo blue e blanke 
quadratizita, lacagita ye la kolumo. Mem la 
mortinta kavalo similesis Fardo, esante 
makulizita kavalo, quankam, komprenende, 
plu granda e plu grosiera. Anke ol havis 
pure blanka kapo e kolo e blanka kalzeti. 

Duesmafoye regardante, Sonny vidis ke 
la mortintulo, qua sendubite mortigesis da 



la terorinda plunjo de la supra precipiso 
alta de triacent metri, esis plu kam dek-e-du 
yari plu evoza kam Sonny ipsa; lu evis plu 
kam triadek yari. 

Lu kavalkabis, evidente, kun lua blua 
sharpo tirita adsur rinfra parto dil vizajo, 
ma la fatala falo liberigis ol por revelar 
severa, maligna vizajo qua mem morto ne 
moligis. Lua pafili ankore esas en la 
revolveruyi, quankam la shoko esabis sat 
forta por frakasar preske omna osti en lua 
kadavro ed anke en to di la desfortunoza 
kavalo. 

“Komence, me supozis ke lu esas me!” 
Sonny laute murmuris, pro timo, e ne 
pauzis konsiderar, quante dementa ta sento 
semblas. 

Ma esas stranja, quante ilua equipajo 
similesas to dil mortintulo. Preske l’unika 
difero esis inter la seli—to di Sonny Tabor 
esas bone sorgita e bordizita per arjento, ma 
to dil altru esas ruptita e meskina, quankam 
la falo forsan facis lo. 

Cirkum la tragediala ceno esis bank- 
bilieti, qua montris de ube venabis la 
pekunio. Esis bank-bilieti de duadek e 
kinadek dolari, mem kelki de cent dolari. 

Sendubite la bank-bilieti esabis liberigita 
da la terorinda shoko dil falo de l’altajo. 



nam l’alko-pela jileto dil mortinta homo 
esabis lacerita de la kolumo til la tayo, ed 
ibe lu portabis la granda amaso de oli. 
Sonny kontis to quon il prenabis, e 
deskovris ke ol esas exakte quaramil dolari. 
II trovis nulo plusa. 

La proskriptito penseme regardis la ruino 
di to quo olime esis vivanta e respiranta 
viro. Pro ula kauzo nekomprenata, il ne 
kredis ke ta pekunio apartenis a la 
mortintulo—probable pro la frunsita e 
desagreabla aspekto dil nun rigida vizajo. 
Ka puniso rajuntabis ca nekonocato? Ka 
destino venabis por korektigar mala 
konduto? 

“Nu, Fardo, ni irez,” nelaute dicis la 
proskriptito. “Ni nultempe saveskos per 
stacar hike regardante lu. Forsan uldie ni 
povos retrodonar ca buzard-pekunio a la 
justa posedanto. Dume, ni ne tushos un 
centimo di ol!” 

E Sonny Tabor klozis sua forta boko per 
ferma klikto. 

CHAPITRO 11. 

LA KAPTILO YE L’AQUEYO. 


Lacerto-valo esas un de la maxim 
varmega regioni dil dezerto inter la Nueces- 
rivero e la Gila-rivero, e to esas advere 
varmega. En olua tota 116 kilometri 
quadrata di sun-tormentata varmegeso e 
furio esas nur un aqueyo, ed ol esas ofte 
nur fangoza, mi-sikigita flako, fushata da la 
pedi di hungreganta bovi e kompatinda 
bestii plu sovaja e kruela. 

Sovaja mustang-kavali fushas olu. Koyoti 
lapas la bitra aquo, kande esas aquo, e 
plendeme ululas omnanokte. 

Lore esis dek kloki matine. La fora blua 
kolini esis celita da la brilego di vaciletanta 
horizonti. La dezerto esis tam silencoza 
kam tombo. Ne mem korvo flugis en la 
kuprea cielo. 

Ma apud l’aqueyo vartis grupo de dek-e- 
du kavalkanti. La kapi di la kavali esis 

abasita ed avide regardis la flako de 
stagnanta aquo larja de du metri e longa de 
sep metri qua okupis mikra kavajo inter la 
furnelatra roki. Lia mastri retenis li, tiretis 
la reini kun tempopa blasfemi. 

“Es plu varma kam sepacent dolari e 
duadek centimi!” grunis sherifo McGrew 
kun repugno. “Se ni chasas sovaja gansi, ni 
chasez li ube es min varma!” 

“Ma tu esis tante damneble certa ke to ne 
esas ganso-chaso!” plendis Bruno Setler, lua 
maxim bona deputito. 

La sherifo sospiris. Lua vizajo exakte 
similesis koquata bovkarno—mem lua 
piprea-e-salea vango-barbo helpis efikar 
l’iluziono. 

“Me ankore opinionas, ke ni kaptos ta 
muchacho quin ni chasas,” lu konfesis. “Per 
la diablo, Tabor mustas venar adhike por 
aquo. Nulu e nulo povas longe vivar sen 
aquo en ca valo!” 

“Me supozas, ke vu savas quante 
desfacila esos kaptar ta Tabor-yunulo,” 
desgaye dicis altra deputito havanta 
desgaya mieno. “Longatempe esas 
mortinta-o-vivanta komiso por ta 
proskriptito, chefo. Un peso kontre un 
dolaro, ke ni ne kaptos lu.” 

“Me aceptas ta pario,” dicis la sherifo. 
“Tarde o balde, irge quante fortunoza od 
inteligenta lu esas, proskriptito sempre 
falios! To eventos hodie. Quale tu 
opinionas, Brody?” 

“Ni mustas kaptar lu!” La vorti di Brody 
venis kom singluto simila a prego. “Me ne 
povas afordar perdar ta quaramil dolari! Se 
me perdus ol, me esus ruinita! La tempo es 
severa; me perdus mea domeno e la laboro 
di multa yari!” 

“La koyoto!” grondis un dil altri. 

“Ne suciez, patro, ni kaptos lu!” dicis 
yuna Bob Brody. “Ni kaptos lu! Me ne savas 
sive mortinta sive vivanta, ma ni igos lu 
sufrar por to quon lu facis.” Lu parolis per 
la impetuoza feroceso di yuneso. Lu evis 
nur duadek-e-kin yari, ma pro la longa 
mandibulo, la kolde griza okuli e senkolora 
har-tufo, lu preske tote similesis sua patro, 
Owens Brody, posedanto dil Buxo-YB- 
domeno. 

“Ni kaptos lu vivanta,” ferme anuncis 
sherifo McGrew, “ecepte ke lu ofros granda 
lukto. Mortigo esas bona nur kande ol 
necesesas, e me esas leg-oficiro.” 

On facile komprenis ke McGrew esas 
yusta homo. Ma lu ne esas febla. Lu havis la 
forta persistemeso di indijeno qua nultempe 

oblivias. To esis, forsan, pro ke granda 
parto dil heredajo di McGrew esis ek 
rindijeni dil Osaj-tribuo. Nun lua 
mandibulo saliis til ke ol esis rekte sub 
l’extremajo di lua stumpatra nazo. 

“Komprenende,” dicis nova voco kun laxa 
ridacho, “me ne personale intrikesas en ca 
kazo quale le Brody—omnakaze, se me plue 
esus komercisto kam homo—me ne sucius 
se ta quaramil dolari nultempe riaparus.” 

La parolanto esis Tailer Pascall, un de la 
maxim influema domenisti en la baseno di 
La Osa. Lu esis obskura, altstatura, havis 
larja shultri. Rumori dicis, ke lu esas 
luktanto, e ke lu unfoye ruptabis la dorso di 
kerlo nur per sua manui en la Stana-Palaco- 
drinkeyo en La Osa. Lua kelkete frizata 
lango-barbi, sempre sorgeme razita, igis lu 
aspektar per kontinua, mi-mokanta 
grimaso. 

Ma omnu en la regiono respektis Tailer 
Pascall. Lu havis ta qualeso qua venigas 
povo, se ne sempre feliceso e tranquileso— 
pekunio. 

“To es justa, Pascall,” konkordis la 
seniora Brody, e turnis vers lu. “Se me 
perdus ta pekunio, vu ganus la Buxo-YB. 
Me bezonis omna centimo di ta furtita 
pekunio por parpagar la hipoteko.” 

“Me ne anxias, Owens Brody, olda 
raskalo!” kriis Pascall, e jokeme montris sua 
pintizita denti. “Vua domeno valoras plu 
kam quaramil dolari, e vu savas lo.” 

Pascall adduktabis quar de sua homi por 
chasar la proskriptito. Singlu reputesis esar 
la maxim bona e maxim mortigiva pafisti en 
La Osa. Sherifo McGrew havis tri de sua 
kustumala deputiti, ed un homo deputita 
por la tasko dil dio. 

Brody e sua filiulo Bob esis Paltri di la 
forta grupo. Ta proskriptito qua esperus 
eskapar tala pafistaro ya bezonus esar 
inteligenta e saja. 

“Ni es dek-e-du,” murmuris la sherifo. 
“Kande Tabor venos adhike por aquo, lu 
juos sua ultima drinkajo.” 

“Ka ni ne devas dissemar ni, e celar ni 
inter ta roki cirkum l’aqueyo?” esis la 
sugesto dil deputito Bruno. 

La sherifo tiris la ingredienti por facar 
sigareto ek sua pektor-posho, rulis bruna 
sigareto, ed acendis ol per alumeto. La 
konsequo, en ta varmigita aero, tante 
opozis koldigo e kontenteso ke McGrew 
repugnate grunis e forsputis ol, livis la 
ronda etiketo an la kordeto di la tabak-sako 
pendar de sua kamizo. 

“Me supozas, ke to esos tre bona,” lu 
konkordis, “quankam aparinte Tabor ne 
eskapos.” 

“Rimemorez ta peso kontre ta dolaro ke 
ni ne kaptos lu,” rimemorigis da lu la 
desgaya deputito. 

“To ankore es pariajo,” ridetis sherifo 
McGrew. “Bonege, kerli, ni dissemez ni.” 

Li decensis del kavali, uli de li postenizis 
su proxim l’aqueyo, e l’altri postenizis su 
dop rokegi e la lavao-plaki qui pelmele 
kovras la dezerto. La sherifo postenizis sua 
trupi tante bone ke balde du sovaja kavali 
venis al aqueyo por sendurstigar su e ne 
perceptis la prezenteso di enemiki. 

Lore komencis periodo di sorgema, 
nervoza varto. Hori semblis pasar—hori qui 
advere esis nur minuti. 

Tandem de un del deputiti venis nelauta 
sono quale to di dezert-ucelo. Kavalkanto 
rapide pluproximeskas del westo. Li ja 
povas vidar lua polvo-plumo. 

“Kavalo nigre e blanke makulizita!” 
susuris sherifo McGrew. “Nulu movez til ke 
me klamas!” 

Plusa dek minuti forpasis. Esis evidenta 
ke la proskriptito venas direte al aqueyo. 
Dek-e-du revolveri rapide e senbruise venis 


16 



ek sua revolvemyi. La ritmoza klop-klop di 
kavalo-pedi plulauteskis. 

Subite la sherifo e sis altri saltis ek sua 
celo-loki. La perkutili di revolveri kliktis 
quale la mashinaro di morto. 

“Levez tua manui, furtisto!” bramis 
McGrew. “Ni havas tu, Sonny Tabor, ni 
kaptas tu!” 

CHAPITRO III. 
DESFACILE RETENITA! 


SONNY Tabor trovis su apuntita da dek-e- 
du neindulgema pafili. Kustumale prudenta, 
il ne expektabis esar embuskita talamaniere 
en tala loko. 

Esis bitra esar kaptita quale animalo ye 
l’unika viviganta aqueyo en Lacerto-valo. 
Taceme, pro ke esis nulo altra posibla, il 
adsupre levis sua vakua manui. 

Exultanta krio venis de la hom-chasanti. 
Tailer Pascall, revolveri en la manui, esis 
l’unesma avanirar de sua celo-loko. Pose 
venis la sherifo, e pos lu la deputiti. 

“Nu, ni havas lu, quale me dicis,” 
McGrew ridetachis. “Nun pagez ta arjenta 
peso, ka ne, Dundee?” 

Eebla rideto pedfrapis la tristeso del 
vizajo di la magra deputito dum instanto 
kande arjenta moneto-peco esis jetita a la 

sherifo. L’altri, minacanta e ne-amikala, 
amasis su cirkum la proskriptito. 

“Bonega dio por la Buxo-YB,” felice dicis 
la seniora Brody. “Traserchez lu, sherifo, 
saveskez, ka lu havas ol.” 

“Komprenende lu havas ol,” McGrew 
severe dicis. “Retenez tua manui exakte ibe, 
muchacho.” 

Unesmafoye Sonny Tabor penseskis pri 
ta quaramil dolari en bank-bilieti quin il 
kolektabis del dezerto. Ka to explikas la 
kapto? Malgre la furnelatra varmegeso, il 
sentis koldega sudoro-guti an sua fronto. 
Ne esos facila explikar ta pekunio! 

II ne ja esis igita decensar. Eventi tro 
rapide venabis. Ma ilua manui esas en la 
aero, for la base pendanta Colt-revolveri! II 
mustas subisar la trasercho. 

L’exploranta fingri dil sherifo rapide 
deskovris la dika rulajo de bank-bilieti. Lua 
karmezina vizajo divenis harda e severa. 

“01 es hike,” lu kurte anuncis, e 
transdonis la pekunio-rulajo a la deliktita 
Brody. “Yen, kontez ol, certigez ke ol es 
tota.” 

L’olda bovgardisto kontis per humidigita 
polexo. “Duadekamil e sisacent, triadek-e- 
du, triadek-e-sis, triadek-e-ok, quaramil 
dolari,” lu rapide dicis. Lu turnis su 

akuzante vers Sonny Tabor. “Quon tu 
intencis, venir a mea domeno kande me esis 
absenta, ruzozo, e furtar de mea spozino?” 
lu questionis pro indignoza desestimo. 

“Ma me ne facis lo,” Sonny kalme dicis. II 
sentis ke la kaptilo klozas cirkum il, ma 
savante ke il esas inocenta donis tranquila 
kurajo ad ilu. “Me trovis ca pekunio en 
ravineto, duadek-e-quar kilometri distanta, 
cirkume. La vento—” 

Mokanta rido explozis del altri. Olda 
Brody e lua filiulo ne partoprenis ol, 
probable pro ke li esis tro iracoza. 

“Trovis ol!” repetis Pascall kun rauka 
ridego. “Ka tu ne povas inventar ulo plu 
bona? Me supozas, ke l’uceleti donacis ol a 
tu!” 

“Ne tro eroranta,” Sonny dicis. “L’uceli 
esis buzardi. Me dicos exakte to quo 
eventis. Me intencis retrodonar ca pekunio 
a la justa posedanto, se posible.” 

“Tu ne bezonas disipar plusa respiro 
dicante to quo eventis,” Pascall mokis. “Tu 
bezonos omna tua respiro, e plua, kande tu 
pendos del kordo di la sherifo.” 

“Tabor, viro deskriptita quale tu furtis de 
mea domeno,” kolde dicis Owens Brody. 
“Pluse, ni trovis la pekunio an tu, do quo 

pluse bezonesas? Sherifo, lu es la homo, e 
me livas lu a tu.” 

Sonny komprenis, ke il esas en mala 
stando. Konvinkar ca homi pri ilua 
inocenteso esos neposibla, ecepte ke il 
povas konvinkar li akompanar lu retroe a ta 
fora ravineto, ma to, il komprenis, esas 
neposibla. II esis kondamnata ante ke il 
apertis sua boko. Ilua propra reputo esis 
I’enemiko. 

Kapto por il signifikas mortiganta 
pendigo! 

“Ulu weris vesti exakte simila a le mea, 
por deceptar rautoritatozi,” il dicis. “Me 
povas dicar nulo plusa, sherifo.” 

Owens Brody transdonis la dika rulajo de 
bank-bilieti a sua filiulo. 

“Yen, Bob, kavalkez a La Osa kun la 
pekunio til canokte, kande ni mustas pagar 
ol ad amiko Pascall,” lu imperis. “Pozez ol 
en la banko,” lu pluse dicis. “Me ne plus 
fidos a ta lana kalzeti, ya ne.” 

“Bonege, patro,” dicis Bob Brody, e pos 
plusa tenebroza regardo a Sonny Tabor, lu 
turnis sua kavaleto e bruisoze kavalkis tra 
la sabloza dezerto vers I’urbeto. 

La sika labii di sherifo McGrew formacis 
un de lua rara rideti. 

“Nun, Tabor,” lu grunis. “Me e tu iros 
samadirecione. Olda Jon Lego tandem 
havas tu.” 

“Ka vu ne unesme permisos ke mea 
kavalo drinkez?” Sonny pregis. “Lu trairis 
multa kilometri, e lu bezonas aquo.” 

Kustumale la sherifo permisus lo. Tamen, 
lore lu hastis e lua atitudo ne esis agreabla. 
Pro quo permisar irgo a proskriptito? 

“Ta kavalo,” lu rauke dicis, “esas tam 
ruzoza kam tu. Me ne prizas lu—lu es tro 
bona. Sen ta kavaleto, tu esabus kaptita 
longe ante nun, Tabor. Lu duros til La Osa. 
Lu tote ne sufras.” 

Sonny celis la frostoza brilo qua eniris 
sua pueratra blu okuli. II intencabis pacoze 
irar kun li, ma nun— 

“Bone,” lu sensucie dicis. “Me prenos 
sigareto, sherifo, e fumos ol survoye, se tu 
permisos.” 

Extensar manuo por sigareto esas 
probable la maxim naturala gesto en la 
mondo. E pro ke Sonny semblis ne havar 
sua propra tabako, il abasis un de sua 
manui ed extensis ol vers la kamizo dil 
sherifo, ube l’etiketo an la kordeto di la 
tabak-sako ankore videble pendis. L’ago 
semblis esar tote automata, e McGrew ne 
pensis haltigar il. 

Ma vice ektirar la sako, la manuo di 
Sonny klozis per fulminatre rapida certeso 
an la rugi dil kamizo di McGrew a prenis lu 
per tante multa forteso, ke il abrupte tranis 
lu adavane de lua kavalo. To bezonis nur 
fraciono di sekundo! 

“Me—” la tresayigata oficiro diceskis, ma 
lua vorti cesis en lauta ed astonata 
grunacho. 

Sonny jiris lu, ed ante ke l’altri povis 
palpebragar, il ektranabis la granda sis- 
kartocha revolvero di McGrew. 

“Levez la manui, e faligez via pafili quik 
pose!” la kolda voco di Sonny kurte dicis. 

La vizaji di la bandani esis tam blanka 
kam ti di statui. Tailer Pascall nelaute 
blasfemis. Ma unope la pezoza revolveri 
falis kun matida bruiso a la tero. La manui 
dil bandani iris adsupre. 

“Yusteso es yusteso, Fardo,” Sonny 
aprobante dicis. “Drinkez, e drinkez bone! 
Ni iros de hike, e quik!” 

Dum ke la fidinda animalo drinkis, rideto 
aparis sur la sunbrunigita vizajo dil 
proskriptito. Ilua blu okuli briletis, ed on 
lore facile komprenis pro quo ca malulo 
nomizesis “Sonny” Tabor. La cikatro de 
kuglo qua markizis ilua ronda vango exakte 
similesis foseto. 


23 



“Nun adio, kavalieri!” Sonny kantis dum 
retroirigar la kavaleto. 

II iris retroe, dek, duadek, triadek metri, e 
lore rapidege jiris, la kapo abasita e la 
makulizita kavalo kuregante quale l’ombro 
di nubo avan la vento. Pos instanto, ante ke 
l’astonata bandani povis rekuperar sua 
raciono, il esis foririnta, glutita da la 
dansanta, fluktuanta ondi di dezerto- 
varmegeso! 

“Per la tondro!” anhelis sherifo McGrew. 
“Riprenez via feraji ed irez dop lu! 
Dispersez vi! Lu ne povas fore irar!” 

“Danko a cielo, me omnakaze riganis la 
furtata pekunio!” kriis Owens Brody dum 
ke lu deshabile acensis sua pezoza reda 
kavalo e tastis por sua Colt. 

La desgaya deputito anhelis e turnis su a 
sua iracoza chefo. 

“Nu, retrodonez ta arjenta peso, 
McGrew,” lu triste demandis. 

McGrew, nelaute murmurante malaji, 
jetis ol a lu. 

“Ma me riganos ol, stultulo!” lu klamis. 
“Me kaptos ta Sonny Tabor se me mustas 
chasar lu dum la restajo di mea vivo!” 

Dispersante su arkatre dum galopar, la 
bando di la sherifo kuregis en severa 
persequo! 

CHAPITRO IV. 

LA DEZERTO DEMANDAS 
PAGO. 


SONNY Tabor ne multe laboris por eskapar 
la bando, pro l’ajila pedi di Fardo, ma per 
evitar un enemiko lu trovis altra—la 
dezerto, senaqua, nevinkebla, senkompata. 

Dum aprilo Lacerto-valo esas varmega e 
dezolanta, dum mayo danjeroza, ma dum 
junio, kande la suno dil dezerto esas tote 
furioza, ol esas timinda. Ante dimezo la 
horizonti esas obskurita da varmegeso- 
nebuleto quale de padelo. La aero ipsa 
semblas ondatre koagular. 

Miraji plenigas l’alkalioza plata lando tra 
multa kilometri—brilanta e blua kom 
mokanta koldeso. Supre esas la suno: vasta, 
bolianta bulo qua kauterizas l’okuli e 
koquas la karno. La kelka lacerti trovas 
shirmivi. Pluvarmeskas horope. 

Termometro montrus 51 gradi Celsius en 
ombro, e la kruela lavao-sulo sub la pedi 
brulas to quo tushas ol. Grizo envelopas 
omna kaktus-amaso. Fore, hike ed ibe, 
polvo-vortico esas apene movanta induto 
an la cielo. 

Esis nula aquo en multa kilometri, e 
Sonny, malgre sua granda experienco pri 
dezerti, anxieskis. Ilua propra provizuro di 
aquo tote ne suficis, e quankam Fardo 
povus durar, se irga kavalo povus, esas 
limito ad omna duro. Tempope la vento 
suflis, qua semblis mem plue varmigar li, e 
la sablo sisis e jiris quale mikrega smeril- 
pulvero. 

Quante multa horin o quante multa 
kilometrin li pasis, pos ta brulanta 
posdimezo, Sonny nultempe savis. Ma il 
subite esis certa ke il vidas ulo blotisanta en 
la sablo distanta de duimo di un kilometro— 
ulo quan il komence supozis esar forjetita 
amaso de vesti. 

Ma pluproximeskante, il plurapidigis 
Fardo. Fa amaso de vesti esis la senmova 
korpo di viro. 

“01 esas—ol esas ta homo quan li nomizis 
olda Brody!” la proskriptito murmuris. “Ta 
kerlo qua posedis la pekunio quan li akuzis 
ke me furtis!” 

Restis nula dubito, nam l’olda vizajo dil 
bovgardisto esis turnita vers la cielo— 
nigrigita nun da la suno, la lango bufata e 
salianta, ma ankore rikonocebla. Sonny 
glitis de sua kavalo kun klamo di kompato. 

Ulmaniere la bovgardisto separabis su de 
la bando e, febligita dal varmegeso, esabis 
jetita da sua kavalo. To esis la mala historio 
komprenebla da Sonny, nam hastoza 
exploro revelis nula vunduro. 

Sonny varsis la maxim granda parto di 
sua aquo adinter la denti di la mortantulo, e 
tiris l’anhelanta formo aden la meskina 
ombro di paloverd-arboro*. Brody ankore 
vivis, ma lu ne durabus multa plusa minuti 
sen aquo. Lua neklara okuli apertesis, kelka 
minuti pos la viv-donanta drinko, ma lu 
faliis rikonocar la yunulo qua salvis lu. 

“Danko—danko!” lu rauke anhelis. “Me— 
me ne konocas tu, ma me joyas, ke tu ne es 
ta Tabor-kerlo. Lu es furtisto—raptisto. La 
sherifo dicis, ke lu mortigis triadek homi. 
Lu-” 

“Shut!” Sonny milde dicis. “Ne nun 
parolez. Drinkez la restajo de ico, ne tro 
rapide.” 

Brody laborabis trakar il, ma to ne 
importis a Sonny Tabor. II nultempe pensus 

* Parkinsonia florida 


27 



pri livar l’olda bovgardisto ibe por mortar 
en la dezerto. 

“Venez, oldulo,” il dicis. “Fardo povas 
portar du homi kurtatempe, mem en ca 
varmegeso. Ka vu ne dicos, ube vu lojas? Ni 
mustas havar aquo.” 

“Yes,” delirante susuris Brody, “se tu 
promisos ne dicar lo a ta Sonny Tabor.” 

Quankam esante tre malada, lu esis 
kapabla dicar quale trovar sua domeno. La 
proskriptito esis felica saveskar, ke ol ne 
esis tro fora, nur ok kilometri. Tranante la 
shancelanta sufranto adsupre apud il, il 
kovris ta disto ante un horo. 

“Yen ol—la YB,” Brody murmuris. “Yen la 
domeno quan ta Tabor preske furtis de me, 
per prenar la pekunio por mea hipoteko.” 

Avan li esis kelka rodita konstrukturi, uli 
ek roki, uli ek ligno e krulanta argil-briki. 
Plura koton-arbori* kreskis ibe e Sonny 
vidis l’agreabla brilo di pura aquo fluanta 
dop la domo. 

Tainstante mentala saneso komencis 
montrar su en la griz okuli di Owens Brody. 
Lu agitis sua kapo, lore subite esforcis saltar 
de la dorso di Fardo. Sonny ferme retenis 
lu. 


* Populus trichocarpa. 

“Es tu—Tabor!” l’oldulo anhelis. “La 
proskriptito—ni—” 

“Sidez, patro, me es amiko,” la 
proskriptito gaye dicis. II retenis lu per pura 
forteso, nam li nun esas proxim aquo, e 
vivo. 

“Amiko!” mokante repetis la bovgardisto. 
“Tu dicas—!” Ma lu vane luktis. 

Sonny rezolveme portis lu vers la domo, 
la dopajo di qua esis ombrizita da densa 
arbori. Jus ante arivar il audis la hororigita 
kriacho di muliero. Werante kotona kofio, 
homino, quan il supozis esar la spozino di 
Owens Brody, venis adsur la portiko, 
tordante la manui. 

“Owens!” el singlutis. “Quo esas?” 

“II standas sat bone, siorino, o standos 
bone pos kelka minuti,” dicis Sonny, e 
pudoroze desmetis sua paruzita Stetson- 
chapelo. “II grande bezonas aquo, nur to.” 

“Ne—ne lasez ca—yuna koyoto aden la 
domo!” klamis olda Brody. “Esis lu qua 
furtis nia pekunio, matro! Me opinionas, ke 
lu probas mortigar me!” 

Sonny triste vidis, ke I’oldino retroe 
saltas de il quale se de ula venenoza 
reptero. 

“To ne es vera, siorino, e me esperas, ke 
vu kredos me,” sincere dicis la proskriptito. 
“Me trovis vua spozulo en la dezerto e—” 

Quankam esante evoza homino, damo 
Brody havis marveloze klarvidant okuli. Li 
esis kava, preske same griza kam ti di la 
spozulo, ed esis cirkondata da humuroza, 
benigna rugi. Ma la kordio di Sonny falis 
kande il vidis nulo benigna en li. 

“Sama vesti,” el dicis per sika tono. 
“Kavalkas la sama kavalo, anke, me 
supozas, ed anke— Ma vartez!” 

Unesmafoye el klare vidis la kandida e 
sincera vizajo di Sonny. E1 subite lektis ibe 
honesteso ed inocenteso. 

“Itere naracas tua historio, mea yuno,” el 
invitis, per plu benigna tono. 

E1 esus bona detektivo! pensis Sonny. E1 
ne unfoye regardis de ilua labii dum ke il 
repetis to quon il dicabis. 

“Ne es la sama homo qua furtis de ni,” el 
subite ed emfazoze dicis. “Ka tu audas lo, 
Owens? Nun, ne parolez. La furtisto esis 
multe plu evoza, e lu havis altra voco. Esis 
naztuko ligita sur lua vizajo, ma me ne es 
deceptata.” 

“Ma co es la maxim mala proskriptito—” 
l’olda bovgardisto feble diceskis. 

“Ne importas a me!” damo Brody defiante 
kriis. “II ne es la sama homo! Nun, vi du 
decensez de ta kavalo e venez aden la domo 
ek ta suno! Se ne, me rivenos por vi! E se 
me rivenos, Owens Brody, tu standos plu 
male!” 

Granda charjo semblis subite falar de la 
kordio di Sonny Tabor. Rare irgu benigne 
parolis a lu—rare irgu kredis lu! 

Se la restajo dil trak-bando tatempe 
adkurabus, il ridante kombatabus li. 

CHAPITRO V. 

TAILER PASCALL AGAS. 


Quankam la Stana-Palaco-drinkeyo en La 
Osa esis probable la maxim varma loko en 
l’urbeto, la drinkaji servata, e la deshonesta 
lud-karti ulfoye mixita ibe, igis ol un de la 
maxim populara frequenteyi. Rumori dicis, 
ke Tailer Pascall posedis la plu granda 
porciono di ol. 

Omnakaze, Pascall esis kustumale ibe, od 
ye la drink-tablo drinkante nekontebla 
tequila-dhnkaii, od an un de la ronda tabli 
ludante lua ludo preferata—“poker”. 

“Me audas, ke la bando di sherifo 
McGrew envenis ed itere ekiris, pos glutir 
kelka alkoholaji,” guture ridis la drinkifisto 
employata da Pascall, “Mex” Tuxillo. “Ka vu 
cafoye iros kun li?” 

Pascall poke levis sua shultri, e l’anguli di 
lua insolenta boko kurveskis. 

“Me facis sat multe,” lu respondis. “Pro 
quo facar troe? Se Red Bartlett e l’altri esas 
en la dopa chambro, sendez vi a me. Me 
volas parolar a li.” 

Tuxillo obedieme iris del drink-tablo e 
rivenis dop kelka minuti kun tri muskuloza, 
armizita danjerozuli. Ta tri esabis en la 
trak-bando, benigne duktita da Tailer 
Pascall. 

L’unesma esis “Red” Bartlett—giganto 
segun staturo qua marchis quale gorilo; la 
brakii preske atingis la genui, lu havis 
animalatra march-maniero. Lu portis 
du .44-kalibrala revolveri qui pendis tante 
base ke l’extremaji dil revolveruyi preske 
tushis la supraji di lua alta nigra boti. Lua 
vizajo, ne lua hararo, donis a lu ta nomo 
“Red”, nam ol esis redigita til profunda ed 
iracema skarlato da la suno dezertal. 

Ansett e Lee Drummer esis l’altra du en 
ta nesalutara trio. Omnu esis profesionala 
manipulanta di la Colt-revolveri. 

“Ka De Vani ja aparis?” questionis Pascall 
dum sensucie mixar la blua kartaro per sua 
longa, nervoza manui. 

“No, ne ja raportis. Ka vu ne dicis, ke lu 
spektez ta yuna Bob Brody?” 

La drinkeyestro afirmis per kapsigno sen 
rideto. Esis nula expresuro sur lua 
sunbrulita vizajo. 

“Querez lu!” lu signifikante imperis. “Me 
volas ke lu esez hike ante kin minuti.” 

Red Barlett pozis sua boko proxime a 
l’oreli di sua patrono e sekrete susuris. “De 
Vani dicas, ke Bob Brody balde enpozos ta 
pekunio en la banko, quale l’oldulo 
imperis,” lu nelaute dicis. “Ma lu ne ja facis 
lo. Lu vartis por prenar du drinkaji che 
Pegleg.” 

Pascall feroce mixis la karti por ke li 
snapez. Lua flav okuli brilis sub lua glata 
nigra brovi. 

“Do dicez a De Vani, ke lu adduktez Bob 
kun lu,” lu murmuris. “Ne lasez irgu audar 
li kunparolar, ka tu komprenas? Ca afero ne 
vartos! Me forsan perdos la maxim bona 
aquo inter hike e la Colorado-rivero!” 

La tri danjerozuli forreptis quale infama 
ombri. Li esis absenta nur kurtatempe; 
kande li retrovenis, du altra viri akompanis 
li—un de li esis Bob Brody, ne ja ebria, ma 
lua griz okuli montris la un o du drinkaji 
quin lu juabis. 

L’altra homo esis kurtstatura, preske 
nanatra homo nomizita De Vani. Lu anke 
esis longatempe mastro dil inventuro di 

Samuel Colt, e l’ivora krosi di lua du 
revolveri esis sorgeme nochizita per limilo 
adminime sepfoye. 

Flatachema, ridema, lu esis bone 
konocata en La Osa kom indulgema homo 
kun qua drinkar o jokar. Kelki suspektis la 
nigreso di lua reala reputo, o ke lu 
omnasemane recevis cent dolari de Tailer 
Pascall “nur por esar prezenta.” 

“Ho, saluto, Brody!” Pascall dicis per to 
quon lu intencis esar amikala rideto. 
“Sideskez.” 

“Danko, Tailer,” sobre dicis la yuna 
Brody. “Irga amiko di mea patro es mea 
amiko. Ka li ja kaptis lu?” 

“Ne ja, me supozas,” Pascall facile ridetis, 
“ma li sucesos. Tu ne savas quante me 
joyas, ke ta pekunio esas riganita.” 

“Vu povabus deklarar la hipoteko 
pagenda, se ni perdabus ol,” dicis Brody, ed 
acendis blanka sigareto per l’alumeto quan 
Pascall ofris. 

“Ho, tu sat bone konocas me, Bob, ke me 
ne facus lo,” dicis Pascall. “Ka tu intencas 
irar al banko por depozar ta pekunio?” 

“Yes, la quaramil ne esos demandita til 
tarde canokte, patro dicas, segun la 
kontrato,” explikis la yuna Brody, “e me 

agos segun lua impero. Me aranjos itere 
ektirar la pekunio kande demandata.” 

“Tu povas transdonar ta pekunio a me 
nun, yunulo, e me donos recev-atesto a tu,” 
gutur-ridis la domenestro. “Me sempre 
volunte helpas, segun posibleso.” 

“No, danko, me opinionas, ke me strikte 
facez to quon la patro imperis,” dicis la 
yuna bovgardisto, e staceskis. “Me nun iros 
direte al banko e facos lo. Me ne kustumas 
promenar havante tante multa pekunio en 
mea posho.” 

Tenseso kelke simila ad elektrala cintilo 
pasis inter Pascall e lua quar serveri. Ecepte 
li e la drinkifisto, esis nulu en la drinkeyo. 
La vizajo di Red Bartlett divenis severa 
maskilo; De Vani montris sua denti, ed 
Ansett profunde inhalis. La magra korpo di 
Drummer rigideskis e lu semblis stacar plu 
rekte. 

Omna kin viri pafis preske saminstante. 
Kin spriceti di polvo flugis ek la vesti di 
Brody. Ula kugli frapis la yuna bovgardisto 
ye la zono, altri perforis lua pektoro e 
fauco. La aero ipsa dil Stana-Palaco tremis 
quale pro tempesto; reda flagri fluktuis 
quale banderoli. 

Brody havis nula tempo por extensar 
manuo a sua propra armo—l’evento esis tro 

ne-expektita. Lu ne savis to quon shokis lu. 
Morto venis per batanta ali! 

Lua blokatra, negracila korpo semblis 
faldar su, unesme ye la genui; pose charniro 
semblis formacar su ye la tayo. Preske 
senbruise lu falis adavane vers la ronda 
poker-tablo di Pascall, faliis frapar ol, e 
krulis kom krumplita amaso sur la planko- 
sulo. La gambi kelkete tremis. 

“Me traserchos lu por la pekunio,” Pascall 
susuris, e squatis apud la tragediala figuro. 
Lu apene haltis por forpozar sua fumanta 
revolvero. 

“Kinfoye pafita,” gutur-ridis Barlett. “To 
bone tacigas la lango di homo!” 

Pascall staceskis kun granda rulajo de 
bank-bilieti, quin lu rapide kontis. “Omno— 
exakte quaramil,” lu anuncis per kontenta 
tono. 

“’Sta muy bueno,” Drummer dicis kun 
rideto. Lu apertis la cilindro di sua .44- 
pafilo ed enpozis nova kartocho. 

“To bezonos expliko plu tarde, mem se la 
sherifo ne es en l’urbeto,” komentis De 
Vani. 

“Pri to quon me vidis, me savas nulo,” 
dicis la drinkifisto dum varsar nova drinkaji 
por l’ocideri. 

“Bezonos nul expliko,” dicis Pascall, e 
saje palpebragis. Lu sorgeme formordis 
rextremajo di sigaro e shovis ol adinter sua 
forta denti. “Qua esis kulpoza pri l’altra 
tasko? Ka vi komprenas?” 

“Tabor, ma me ne—” Bartlett komencis 
dicar. 

“Tu ne komprenas quo eventis a Stan 
Eldrod, e quale Tabor hazarde havis la 
pekunio kande kaptita?” questionis Tailer 
Pascall. “Nek me—ne ja. Forsan Tabor vere 
parolis kande lu dicis, ke lu trovis nia homo 
ye la bazo di klifo. Omnakaze, me havas la 
pekunio, to es quo importas, e Brody cedos 
sua domeno a me por sempre! Ta yuna 
proskriptito anke havos la kulpo pri ca 
mortigo. Ni omna juros pri lo. Komprenez?” 

L’altri gaye konsentis per kapsigni. 
Desmetante la boti dil yuna bovgardisto 
segun mokanta ceremonio, li nejentile levis 
la kadavro e portis ol ek la drinkeyo aden la 
varmega, polvoza, vakua strado di La Osa. 

“Quo nun?” questionis De Vani. “Ka ni 
vartos la sherifo?” 

“No,” quik respondis Pascall. “Me tante 
sucesis en ca mondo pro ke me fidas a sizar 
la bovulo ye lua korni. Me supozas, ke la 
sherifo dormos canokte ye la YB, sive lu 

kaptos Tabor sive ne. Nu, ni portos ta yuna 
Brody adibe, to igos lu pensar. E ne nur lo.” 

“Ne nur lo?” repetis Bartlett, admirante la 
sajeso di la patrono. 

“No. Ni anke adduktos la judiciisto 
Carter kun ni,” oglachis Tailer Pascall. “Lu 
es judiciisto dil superiora korto, e se Tabor 
es kaptita, ni povas quik judiciar lu. Carter 
anke es judiciisto dil inferiora korto, vi 
savas; do—” 

“Ka nu?” 

“Ka vi ne komprenas?” triumfante kriis 
Pascall. “Lu esante prezenta, lu mustas facar 
sua devo, e se olda Owens Brody ne povos 
pagar la hipoteko—nu, la YB-domeno esos 
la mea ante du sukusi di kaudo di 
mutonyuno! Venez, stultuli!” 

CHAPITRO VI. 

KANDE LA SHERIFO VENIS. 


Kande Fardo drinkabis ed esis sorgita, e 
pos bona drinko del aquo-fonto por il ipsa, 
e tro bezonata lavo, Sonny Tabor sentis su 
esar altra homo. II preske sentis su esar 
liberigita, vice esar kondamnata fuganto de 
judicio. Damo Brody, anke la spozulo nun 
savanta lo vera, igis homo sentar che su. 

E kande la krepuskulo diminutigis la 
varmegeso, e kande la cielo esis farbizita 
per la dolca, astonanta kolori di Arizonala 
sunkusho, venis la supeo. Quala repaston 
damo Brody koquis! 

Esis maiz-pano, kremizita terpomi, pano 
koquita che elu, dika karno-lonchi, e 
marveloza sauco. L’altra pladi esis segun la 
koquado Mexikiana—/rpo/es, chili con carne, 
e tako-i. Sonny preske kurbaturis, e la 
pensajo ke ilua kavalo anke juis luxoza 

repasto exter la domo plugrandigis ilua 
apetito. 

“Me ne savas kande me juis tala supeo,” il 
dicis a sua hostino. “Me dezirus, ke me 
darfus restar!” 

“Pro quo ne?” totkordie questionis Brody. 
“Me tre joyoze employos tu. Me savas, ke 
me povas fidar mea dextra brakio a tu!” 

La yuna proskriptito redeskis pro ta 
laudo, mem plue kande damo Brody ofris 
elua propra laudo. Ma il negis per kapsigno. 

“Me timas, ke l’autoritatozi ne lasos me 
tranquila sat longe mem por brul-markizar 
un bovyuno por vi,” il ridetis. “Omna oficiro 
en Arizona volas kaptar me—mortinta o 
vivanta. Me nur venigus desfortuno, ma me 
omnakaze dankas vi. Kande la supeo finas, 
me devas irar e pozar la monti inter me e 
Jon Lego.” 

“Ico esis felica dio por ni,” dicis damo 
Brody. “Ni perdabus la domeno se tu ne 
trovabus la pekunio quan ta furtisto 
forprenis. Me anticipas la riveno di Bob—lu 
joyos konoceskar tu, Sonny, kande il 
saveskos lo vera.” 

“Ho, ni ne perdabus la domeno, matro,” 
kontredicis Owens Brody, la boko plena de 
nutrivo. “Me apene supozas, ke Tailer 

Pascall prenus ol de ni, nur pro ke la 
pekunio esabis furtita!” 

L’okuli di damo Brody flagris. E1 defiante 
saliigis sua mentono. 

“Nu, on dicas ke ne esas tala folulo quala 
olda folulo, Owens Brody!” el severe kriis. 
“Ta Pascall-homo tote ne dupigas me! Lu ya 
prenus nia domeno en un minuto, se lu 
povus legale facar lo. Me rikonocas serpenti 
kande me vidas li, mem se li ulfoye iras per 
du gambi. Lu tote ne es bona, ta homo! E 
me joyas, ke lu ne dominacas ni.” 

“Nu, tu es forsan justa,” timide gutur- 
ridis l’olda bovgardisto. “Me plu bone savas 
kam argumentar kun la dami. Omnakaze, 
me standos multe plu bone kande Bob 
arivos kun la recev-atesto di la banko por ta 
pekunio!” 

Sonny opinionis, ke esas saja forirar tam 
balde kam posible. Esis granda surprizo, 
tamen, kande Brody, qua sidis maxim 
proxim la fenestro dil koqueyo, pavorante 
kriis: 

“Yen, ul homi venas—semblas esar 
membri dil trak-bando!” 

La repozo e repasto evidente chere 
kustos Sonny Tabor. L’arivo dil bando 
probable signifikas kapto. E kapto, por il, 
signifikas nur un rezulturo—lincho! II 

rapide saltante staceskis. Forsan restas sat 
multa tempo atingar Fardo ed eskapar. 

Ma il rapide komprenis ke lo ne esos 
posibla! Un videto suficis. Sherifo McGrew 
—ja tante proxima ke lu esas rikonocebla— 
tondroze kavalkas avan quar deputiti, qui 
portas kurta e povoza Winchester-fusili. Li 
esis nur duacent metri del domo e rapide 
pluproximeskas. 

“Es vana, homi!” La yuna proskriptito 
ridetis kun solena rezigno. “Me mustos 
cedar me. Li kaptas me nepreparita.” 

“Li ne kaptabus,” klamis Brody, “se tu ne 
riskabus tua propra pelo por salvar la mea 
del dezerto hodie. Esis anjelatra ago, 
yunulo, e per omno bona, li ne havos tu! 
Martha, kurez aden la lit-chambro e querez 
la fusilo!” 

Ma Sonny ne konsentis. “Me ne volas ke 
tu riskez tu por me, sioro Brody,” lu kalme 
dicis. “Omnakaze, esas nula chanco, e tu 
ipsa esos pafita.” 

“Ma-” 

“Ma pensez pri siorino Brody,” Sonny 
solene rimemorigis da lu. “Ube esas damo, e 
fluganta plombo—” 

“Nu, ne atencez me, Sonny,” damo Brody 
dicis egale ferme. “Me preferus cedar mea 
propra filiulo!” 

“Me finigos ico, homi,” dicis Sonny, 
rokuli subite humida per nekustumala 
lakrimi. 

II ne povus lasar ke ta homi riskez su por 
proskriptito. Ante ke li povus haltigar il, il 
kalme marchis al koqueyo-pordo ed ekiris, 
la manui levita super la kapo! 

“Levez ta manui, yuno!” klamis sherifo 
McGrew tam laute kam posible, ed haltigis 
sua kavalo. Lu decensis, la dextra manuo 
pozita en la levero di .30-30 Winchester- 
fusilo. La pafilo esis apuntita. Anke l’altri 
ne lente apuntis il! 

“Ni havas tu, Tabor!” klamis la desgaya 
deputito. 

“Me ne disputas lo,” Sonny lente dicis, e 
lasis sua propra .45-revolveri restar en lia 
revolveruyi. Ilua manui esis levita. 

“Vartez instante, damnez vi!” bramis 
Brody. “Me parolas a tu, sherifo McGrew!” 

“Quale ca yunulo venis adhike?” la 
sherifo anhelante questionis. 

“Me ne lasos ke vi prenez il til ke me 
dicas, ke il es inocenta pri la akuzi quin me 
facabis kontre il!” la bovgardisto bruisoze 
klamis. “Venez aden la domo dum ke me 
explikas. Sen ta Tabor, me esus mortinta!” 

La sherifo e sua viri esis tre cirkonspekta 
kande li venis adsur la portiko e sizis 

Sonny. Cafoye McGrew tre sorgeme 
forprenis la du revolveri di Sonny. 

“Tu ne demandos sigareto de me cafoye, 
yunulo!” lu frunsante dicis. 

Sonny gutur-ridis. “Me nultempe fumas, 
sherifo,” il dicis. “Pro to vu devis gardir vu 
camatine. Me ne itere probos ta dupigo!” 

“No, e tu ne facos irg altra dupigi, no,” 
rezolveme dicis McGrew. “Ne cesez 
regardar lu, viri.” 

Kande li esis itere en la koqueyo, la viri 
portanta pafili rangizis su alonge un 
parieto. Brody rapide naracis sua historio— 
tre konvinkante—ma la sherifo ne esis tro 
emocigita. 

“Nu, Owens,” McGrew anuncis audinte 
omno, “me konfesas, ke ta Tabor facis tre 
laudinda ago. Me konfesas, ke esas ulo bona 
en lu. Ma to ne chanjas la afero, ka tu 
komprenas? Esas mortinta-o-vivanta 
premio pri ca yuna Tabor dum multa 
monati. Lu es pafisto, e lu mustas pagar 
l’ultima puniso. Ma—ho! Qua venas?” 

“Quar—kin kerli! Nu, esas Tailer Pascall e 
sua homi!” deputito Bruno klamis. “Li 
portas ulu kun li sur plusa kavalo. Irge qua 
lu esas, lu aspektas male standar. Nu—ho, 
es tua filiulo, Bob, sioro Brody,” lu kriis. 

To ne esis taktoza dicajo. La lunatra 
vizajo dil olda bovgardisto blankeskis sub la 
sunbrunigita pelo. Lua labii movis, ma dum 
instanto nula sono ekvenis. 

“Ka Bob? lu repetis. “No—Bob!” 

Pri damo Brody, la matro dil yunulo, el 
reaktis segun la stoikismo di muliero dil 
frontiero. Li vidis el retroe pazar, un manuo 
tordanta l’avan-tuko. Ultre lo el ne ja 
revelis rinterna emoco. 

“Ho, me regretas,” dicis la sherifo pro 
deshabila simpatio. “Me esperas, ke ne esas 
serioza. Forsan lu falis de sua kavalo, od 
altre.” Lu palpebragis e pazis del pordo, 
regardo fixigita a sua kaptito. “Qua es kun 
li?” lu questionis dum ke plusa kavalkanto 
aparis—tote deshabila kavalkanto qua 
semblis desfacile lentigar sua kavalo. Mem 
ye tala disto li vidis, ke lua hararo e barbo 
esas blanka. 

“Aspektas quale la judiciisto Carter—lu 
ya es judiciisto Carter,” kriis un dil astonata 
deputiti. “Nu, pro quo lu es hike?” 

“Me timas ulo hororinda—eventis,” dicis 
damo Brody per voco qua semblis kalma e 
ferma. To esis l’unesma dicajo de el, ed 
ulmaniere revelis l’interna tumulto. 

La bandeto decensis extere e lente— 
preske quale sarko-eskorti ye funero che 

Boto-kolino—la quar serveri di Pascall 
portis sua senmova charjo vers la domo. 
Owens Brody pasis granda, tremanta 
manuo trans sua vizajo. 

“Me vidas, ke vi kaptis Tabor!” venis 
l’exultanta voco di Tailer Pascall. Lu 
evidente vidabis la makulizita kavalo di 
Sonny e rikonocabis ol. 

“Sato pri Tabor!” preske feroce kriis 
l’olda bovgardisto. La voco semblis venar 
de loko profunde subtera e fora. “Bob! To es 
Bob, ka ne? Ka lu—ka lu es mortinta?” 

La frizita labio-barbo di Pascall turnesis 
adinfre en mokanta expresuro di chagreno. 
Lu triste agitis sua kapo. 

“Yes, me timas ke es lu,” lu dicis, e gestis 
per la kapo ye damo Brody. 

Brody falis kontre la tablo kovrita per 
vaxo-telo e sizis ol por ne shancelar. Damo 
Brody emisis un basa jemo, ma ne esvanis, 
quankam la vizajo divenis cindrea. 

La kordio di Sonny doloris por li amba. II 
ja lernabis pensar pri ta splendida oldi 
quale il pensas pri sua propra genitori, quin 
il ne rimemoras. Tante kelka homi esas 
benigna ad il. 

“Qua—qua facis lo?” olda Brody anhelis. 

Lore Sonny recevis un de la maxim 
desagreabla shoki di sua vivo. Pascall, 

revelante sua pintizita denti en rideto 
koyotatra, indikis il per un longa ed 
akuzanta fingro. 

“Ta yunulo quan tu nutras e gastigas,” lu 
mokante dicis. “Sonny Tabor!” 

CHAPITRO VII. 
JUDICIO-KORTO. 


ESIS SILENCO qua duris preske un minuto, 
ruptita nur da la pezoza respirado dil olda 
bovgardisto. Subite lu eruptis: 

“Me ne kredas lo!” 

“Esas vidinti,” gutur-ridis Pascall. “Lu ya 
facis lo, pafis Bob kinfoye—furtis la 
pekunio, omna centimo.” 

“Ma ni—me volas dicar, il esis hike por 
supear—preske la tota posdimezo,” balbutis 
Brody. “II salvis—” 

“To eventis jus ante dimezo.” Pascall 
ridetis volfatre ye Sonny. “Lu havis multa 
tempo ante ke lu mem iris adhike. Lu havas 
nul alibio! Nu, ol eventis en mea propra 
drinkeyo. Me vidis ol per mea propra okuli. 
Me esforcis pafar Tabor, ma lu esis tro 
rapida por me.” 

“Me anke vidis ol,” pluse dicis Red 
Bartlett. “Tabor, lu facis ol—eskartis ni per 

lua pafili, dum ke lu prenis la quaramil 
dolari.” 

La bovgardisto konfuze agitis sua kapo e 
turnis su a judiciisto Carter, qua jus eniris 
la chambro. Apelanta expresuro plenigis lua 
okuli. 

Multo plenigis la kordio di Sonny. Esar 
akuzita pri tala krimino, tante senshame, 
nauzeigis lu. Esis nur un brilanta lum-radio 
en la tenebri qui envelopabis lua anmo, e to 
esis, ke Brody ne kredas ke il esas ocidero. 
Mi-turnante su, il afrontis la matro dil 
mortinta yunulo. 

“Ka vu, siorino,” il nelaute questionis, “ka 
vu kredas ke—” 

Damo Brody ofris un regardo a Sonny, e 
pos to il gaye afrontus irga fato preparata 
por il, irge quante kruela. 

“Me ne kredas lo,” el dicis. 

“Nu, me kredas,” dicis la sherifo. “Ka vu, 
judiciisto?” 

Judiciisto Carter solene tusis ed adjustigis 
sua nigra kordet-kravato. On dicis ke 
Carter esas pueratra, ma nulu en La Osa 
konfesus ke lu ne savas la legaro. Lu olime 
servis, on dicis, en Washington—kom 
kongresano. 

Lu havis lore nur mikra quanto di sua 
olima digneso. Lu esis velkinta. 

nemuskuloza, hike magra, ibe grasoza. Lu 
prizis wiskio ne saje, ma tro bone. Ma, 
malgre omno, ulo restis en lu qua postulis 
respekto. Li askoltis to quon lu dicis. 

“Me ne esis ibe—ne vidis, nek in facto nek 
pro tem, quale on dicas, do me ne darfas 
parolar sen habeas corpus. Nihilominus, 
mea amiki, la pruvi semblas a me tote 
konkluziva. Tailer Pascall e Red Bartlett, 
unesma personi en la kazo, ka vi voluntante 
levos via dextra manui e juros, ke vi vidis 
ke Sonny Tabor, la nuna kaptito vidita avan 
vi, volante pafis, ocidis, ed altre mortigis la 
supramencionita—” 

“Bonvole kurtigez lo, judiciisto,” pregis 
l’olda bovgardisto. 

Carter ignoris l’interrupto. “Ka vi solene 
juros ke vi vidis ke Sonny Tabor pafis e 
mortigis Bob Brody?” 

“Ni juras,” dicis Pascall e sua servero 
havanta reda vizajo, pos levir la dextra 
manui. 

“E ni anke juras!” pluse dicis De Vani e 
Drummer. 

Quale dicis la judiciisto, la kazo semblis 
konkluzita. La sherifo ja donis signifikanta 
regardeti a sua viri e deputito Bruno 
envolvis longa kordo—ne senintence, nam 
lu sorgeme facis pendero-glitnodo. 

“Vu havas bela bosko di koton-arbori 
hike, ka ne, Brody?” McGrew signifikante 
dicis. 

La bovgardisto levis sua agonioza vizajo 
de la mortinta vizajo di sua filiulo a la 
hororigita vizajo di Sonny, e pose a la 
sherifo. “Vu ne pendigos Tabor en mea 
domeno sen yusta judicio,” lu tondris. “E 
forsan ne lore.” 

“Do,” glaciatre dicis Pascall, “pro quo ne 
pendigar lu en la mea?” 

“La vua?” Brody mashinatre repetis. 

“Yes.” Tailer Pascall afirmis per kapsigno 
e mokante tordis sua labio. “La pago dil 
hipoteko esas caminute tarda. Ka tu havas 
la pekunio por pagar? Kun interesto, la 
sumo esas exakte quaramil dolari.” 

“Do, tale vu agas?” bramis la bovgardisto. 
“Vu furtos mea domeno?” 

“Nomizez ol furto se tu deziras, ton me 
lasos la judiciisto decidar,” replikis Pascall 
kun mikra levo dil shultri. “Vu devis 
prepensar kande vu signatis ca hipoteko- 
dokumento”—ed ek lua pektor-posho lu 
prenis dokumento e pozis ol adsur la tablo 
sub la nazo di judiciisto Carter. 

La judiciisto adjustigis sua binoklo e 
lektis la dato. 

“Me vidas nulo nekorekta en ico, o pro 
quo Tailer ne darfas deklarar ol pagenda,” 
decidis la leg-experto di La Osa. “Ka vu 
povas pagar, Owens?” 

“Komprenende no,” dicis la bovgardisto, 
purpureskante. 

“Fortunoze me havas mea stampilo kun 
me,” dicis Carter, e tastis en la posho di sua 
nigra alpak-tuka mantelo ed ektiris oficala 
sigilo. “Do me transdonos la domeno a 
Pascall nun—por esar yusta e legala, pro 
tem.” 

“Bonege!” Pascall laute ridis. Lu nun 
havis gaya humoro. “Ma pro quo ne judiciar 
Tabor? To ne bezonos multa tempo. To 
quon me unesme volas facar pos ke la 
domeno esos la mea esas pendigar Tabor de 
un de mea bel arbori.” 

Sonny regardis le Brody, plena de infinita 
kompato. II ne kompatis su ipsa. Ilua vivo 
esabis desfacila e danjeroza, ed ilua propra 
stando ne agitis ilua nervi. Ma ke ta du olda 
homi perdez lia domeneto, jus pos perdir to 
quon li maxim multe amis—lia filiulo—esis 
troa. 

II sentis sua respiro venar kom iracoza 
anheli, sentis sua fingro-ungli profunde 
mordar sua palmi. Se il havus sua revolveri 

—od un mikra oportunajo por justigar to 
quo esas desyusta- 

“Quon tu dicas por tu, Tabor?” judiciisto 
Carter postulis. “La cirkonstanci esas kelke 
nekustumal, ma me esas juste rikonocata 
autoritato di ca Stato, e la Superiora Korto 
nun kunsidas. Tacez, me pregas!” 

“Mea unika dicajo esas, ke me esas 
inocenta,” dicis la proskriptito, e ferme 
regardis la judiciisto. “Sioro, ico ne esas tro 
bona judicio.” 

Carter facis tordita rideto, quale se ulo 
dolorigas lu. Lu nultempe esis agreabla 
homo. Lu sorgeme vishis sua stal-bordizita 
binoklo. 

“Pro to, Tabor, tu omnakaze ne darfas 
esar judiciita. Kondamno a morto, se me 
juste rimemoras la legala dokumenti, esis ja 
rezolvita kontre tu ye Tuscon, Globe, 
Flagstaff, Nogales—” 

“Homo havas yuro klarigar sua nomo 
ante mortar,” nelaute dicis Sonny Tabor. Lu 
spektis dum ke deputito Bruno envolvis e 
desvolvis la lincho-kordo. “Ka to ne es 
justa, sinioro?” 

“Justa, segun la lego di ex post facto,” 
konfesis l’erudita judiciisto. 

“Do bone,” kalme dicis la proskriptito. 
“On akuzas ke Bob Brody esis pafita 
kinfoye. Ka vu ipsa vidis la kugli, sinioro?” 

“Ka vidis li?” Carter snortis. “Me havas li! 
Me esas anke la koronero di La Osa, ultre 
esar judiciisto. Me forprenis ta kugli kom 
pruvi.” 

Carter sorgeme tiris reda naztuko ek sua 
posho e desvolvis ol. En ol esis kin 
plombaji, uli tre glata, altri tordita e kelke 
batita. La matro dil mortigita yunulo 
forturnis sua okuli, e Brody nelaute 
blasfemis. 

Sen tushar li, Sonny inklinis su adavane e 
regardis. 

“Olti esas omna de .44-revolveri,” il 
nelaute dicis. “Tri Colt-revolveri e du Smith 
& Wesson.” 

“Admisita,” dignoze dicis la judiciisto. 

“Semblas a me,” Sonny lente dicis, ilua 
yuna vizajo tam senmova kam maskilo, “ke 
sioro Pascall ed omna sua viri uzas ta 
kalibro. Tre stranja, ka ne? Ma me sempre 
uzas .45—sempre.” 

Esis murmurita blasfemo de Pascall, e 
l’okuli di la sherifo astonate rondeskis e 
plularjeskis. 

“Ma, yunulo, to ne es vera!” lu akuzis. 
“Tu uzas .44. Olti esas la pafili quin me—” 

“Permisez me montrar, ke me es justa,” 
Sonny ridetis. 

Sen pensar, McGrew transdonis l’una 
pafilo dil proskriptito a Sonny, pose l’altra. 
E lu tre agreable ofris li kros-avane. 

“Nun vi vidas,” Sonny gutur-ridis, “ke ico 

esas .45. Anke ico, e-Levez la manui, 

omni! Stacez ube vi esas!” 

CHAPITRO VIII. 
SELO-PARIAJO! 


La boko dil sherifo larje apertesis, lu 
palpebragis quale strigo kaptita ye dimezo. 
Sonny promisabis ne itere uzar la sigaret- 
dupigo, ma il uzabis altra dupigo. E lu esis 
stulte kaptita. 

“Ne—ne pafez, Tabor,” bruisoze respiris 
McGrew. 

L’altri anke ne havis tempo por prenar lia 
paf-feraji. Li ne expektabis tante mala eroro 
de McGrew, nek expektabis ke Sonny tante 
rapide profitus de ol. Unope lia vakua 
manui elevesis vers la ne-alta plafono. 
Unesmafoye, lenta ridetacho brilis sur la 
vizajo di Owens Brody. 

“Me opinionas pruvir, ke me ne mortigis 
Bob Brody,” Sonny lejere dicis. “Kad irgu 
disputas?” 

Nulu parolis. La vizajo di Pascall esis 
nigra pro furio, ma lu mankis la kurajo 

incitar pafado. Lua serveri blasfemis e 
velkis. 

Esis ja obskura extere. Sonny lente retroe 
iris vers la pordo, la du revolver-boki 
semblis apuntar singla homo. 

Subite, Sonny extingis la oleo-lampo 
acendita nur minuti ante lore. La chambro 
esis quik preske tote obskurigita. 

“Ne hastez sequar me, amiki,” Sonny 
afable avertis, “od esos plusa kugli por la 
judiciisto pozar en ta reda naztuko!” 

La pordo bruisoze klozesis per tanta 
forso ke singla homo tresayis preske ek sua 
boti, supozante ke pafilo explozabis. Lore li 
omna palpebragis. Sonny Tabor esas 
foririnta! 

“Persequez la hundyuno!” grunachis 
Tailer Pascall. “Kinacent dolari kontanta al 
homo qua prenas lu!” 

Li hastis adextere, o la plumulto de li, ma 
nulo esis videbla. Nigra e blanka kavaleto 
movis tra l’obskureso—griza e neklare 
videbla—nur to. 

Br-r-ak! Bang! Krak! Plura revolveri ed un 
Winchester-fusilo pafis, ma pri la rezulturo, 
li tam bone pafabus ye la steli super li. 

Lore ulu itere acendis lampo ed esis 
astonata klamo del judiciisto Carter: 

“La dokumento—la hipoteko—foririnta!” 
lu kriachis. 

“Quo!” bramis Tailer Pascall, turnante su 
furiante. 

Esis nula dubito. Kelka instanti plu frue 
l’oficala dokumento repozabis sur la 
koqueyo-tablo. Nun ol desaparabis sen 
traco! 

“Nu, la furtisto!” kriis Pascall pro 
fumanta pasiono. “La ruzema furtisto! Me 
duopligas ta premio! Triopligas ol!” 

Sequis plusa klami, sen efekto. 

“Lu es apud l’anciena dormeyo di Brody!” 
klamis deputito Bruno, e lu kureskis. “Lu 
haltas ibe!” 

“Tu es dementa!” ululis la sherifo. “Quon 
per la diablo lu facas ibe?” 

Li exploris, omnakaze, ma lente e 
prudente. Nulu esis avida afrontar la pafili 
di Sonny, se abrupta renkontro eventus. 
Kande li atingis l’anciena dormeyo, li trovis 
nulu, ma un de la deputiti esis certa ke lu 
vidas rapide movanta formo forkurante—la 
kavalo di Sonny. Li pafis ye ol, ma nur 
sucesis disipar bona kugli. 

“Es vana,” grunis la sherifo. “Me volas 
pedfrapar me de hike til Phoenix! Dufoye 
me havis lu, e dufoye lu es foririnta! Nula 

luno canokte, e ni mustas vartar la jornesko 
por trakar lu.” 

Jornesko, tamen, revelis nula traco di la 
proskriptito o di ilua makulizita kavalo. Pro 
ke lu odias subisar plusa varmega dio en la 
dezerto, la sherifo triste retroiris a La Osa e 
livis sua tri deputiti persequar la fuganto. 

Ye dimezo McGrew iris al drinkeyo di 
Pegleg por drinkar, restis plu longe kam lu 
intencis, e rivenis a sua mikra, blanke 
farbizita kontoro ye la quarimo ante quar 
kloki posdimeze. 

Lu trovis du letri vartanta lu. L’unesma 
ne plugrandigis la gayeso di McGrew. 01 
venis del desgaya deputito, ed esis lo 
sequanta: 

Kara Sherifo: Ankore nula 
traco di Tabor e la makulizita 
kuniklo quan lu kavalkas. Ka 
tu rimemoras l’arjenta peso 
kontre mea dolaro? Pagez. 
Dolaro es la preco di glaso di 
wiskio, e se tu esos bonulo, tu 
anke donos sigaro po dek 
centimi. 

La Tua respektoze, Bruno. 

“Ho, per la tondro!” grunis la sherifo, e 
pluse dicis vorti nejentila. 

Lore lu apertis la duesma letro. Lu ne 
povis savar ta qua adportis ol, ma la 
skribado esis nefamiliara e pueratra. Lu 
penseme lektis ol: 

Venez al Stana Palaco 
cavespere ye non kloki por 
poker-ludo. Forsan plomba 
pario-fichi uzesos, do vu plu 
bone restez ek la ludo, havez 
vakua manui ed apertita okuli 
ed oreli. 

(Signatata) Muchacho. 

“Nu, per la diablo, quon to signifikas?” 
McGrew klamis, e fricionis sua kapo e mi- 
klozis sua okuli. “Me savas ke ta Pascall 
esas avida por poker-ludo, ma—nu, me 
asistos, omnakaze!” 

Venis sep kloki posdimeze—pose ok 
kloki. La Stana-Palaco-drinkeyo divenis 
vivoza. On audis la gratado di violino; glasi 
kliktadis an boteli sur la longa drink-tablo. 

E mixita kun la babilado dil botizita viri 
esis la dolca bruiseto di fichi e la ronronado 
di la ruleto-bulo dum ke ol rulis sur la 

chanco-roto. Pascall forsan perdabis la YB- 
domeno, ma lu ya intencis rekuperar sua 
richeso. 

“Regardez to quon me trovis en la 
dezerto, patrono,” susuris De Vani venanta 
proxime a la sidilo di Pascall kande la ludi 
komencis. “Vu perdas pri la domeno di 
Brody.” 

Lu transdonis a Tailer Pascall mikra 
paper-peceto—peceto ne plu granda kam la 
pinto di polexo di spekulisto. Pascall frunsis 
la brovi. Sur ol lu povis apene lektar la 
sequanta vorti: 

Dek monati pos ica dato, ni, la 
signat- 

“Unika restajo di la pago-promiso di 
Brody,” la danjerozulo susuris aden l’oreli 
di Pascall. “Tabor brulis ol, unesme 
pecetigis ol. Yen omno restanta; vu 
nultempe inkasos.” 

Pascall grincis la denti pro iraco. La veini 
saliis ek lua fronto quale bufata kordi. 

“Ne esis lua afero!” lu mi-laute grunachis. 
“Fraudis me de... Se me ultempe kaptos ta 
impertinentulo, me—” 

Lu ne kompletigis ta frazo, ma la vizajo 
dil mastro-spekulisto esis sat expresiva. 


62 



Tainstante la larja pordi dil drinkeyo 
ocilante apertesis, e nova venanto eniris, 
portante belega selo ornita per konki ed 
arjenta papilioni—belega exemplo dil arto 
di selifisto. Pascall regardetis lu e la brovi 
kelkete abasesis. 

“Es nur yunulo Mexikiana,” De Vani 
ridetis. “Furtis ta selo, probable.” 

Pascall ridetis, konkordis per kapsigno, 
ed inviteme mixis sua lud-karti. Lu sidis 
sole ye sua ronda tablo, e lu ne esis 
desinklinata ulfoye aceptar spoliaji, se li 
esas sat profitoza. 

La Mexikiano portanta la selo semblis 
esar ne plu evoza kam puero. Lua bruna 
vizajo kelke plezis, precipue kande lu 
ridetis e montris sua blanka denti, quan lu 
lore facis dum avancar direte a la tablo di 
Pascall. 

Lu portis du pafili, ma Pascall ne anxiis 
pro lo. Lu savis ke kelki suda del Rio-rivero 
bone savas quale uzar Colt-revolvero. 

La Mexikiano venis tra la turbo, ankore 
portis la selo. Lu esis vestizita per kruda 
bruna kamizo apertita ye la fauco e tre 
batita nigra chapelo Mexikiana. 

“Ube me olime vidis ta homo?” murmuris 
Tailer Pascall. 

De Vani, Red Bartlett, Drummer, ed 
Ansett stacis proxim la sidilo di la patrono. 
Li mokante ridis. 

“Plusa forejo por vua muelilo, nur to,” 
gutur-ridis Red. “Vu ne antee vidis ta puero 
Mexikiana. Omnakaze, li omna simile 
aspektas.” 

“Quon tu volas, Mexikiano?” insultante 
questionis Pascall kande la yunulo haltis 
kun sua selo. 

“Me lud’ per la poker—priz’ lud’ per la 
poker tre multe,” venis la respondo kun 
rideto. 

La quar pafisti ridegante explozis dum ke 
Pascall movigis sua sidilo e regardis sua 
nova viktimo per komercala mienacho. 

“Por que?”lu tranquile questionis. 

“Me, me ne hav’ mult pekunio,” konfesis 
la yunulo. “Ma ca selo, me lud’ po lu—ka 

o” 

nei^ 

La spekulisto regardis la selo, prudente 
ne montris tro multa intereso. Ma lu apene 
retenis su. La selo evidente valoris duacent 
dolari mem uzita. 01 esis advere inkrustita 
per arjento. 

“Tu furtis ol, ka ne?” mokridetis Pascall. 
“Me ne ludas kun ladron-i.” 


* Furtisti. 

“Eroro—es la mea,” esis la kalma 
respondo. “Me lud’ kun vu po cent peso-i.” 

“Cent dolari po ta ruinajo?” mokis 
Pascall, e ruzeme palpebragis ye sua serveri 
dop su. “Nu, me facos ico, Mexikiano—me 
ludos kun tu po kinadek—un ludo.” 

“Me lud’,” dicis la yuna Mexikiano, e la 
poker-ludo—ludo qua divenis historiala en 
La Osa—komencis! 

CHAPITRO IX. 

AUGMENTO E PLUSA 
AUGMENTO. 


POKER SEGUN Taieer Pascael esis plu kam 
komerco—ol esis arto, pasiono. Lu sincere 
opinionis, ke lu esas nevinkebla. Ma lu ne 
esis honesta spekulisto. Pascall esis honesta 
nur kande politiko demandas honesteso, e 
to neofte eventis. 

Lu su-konfideme mixis la lud-karti ed 
extensis la kartaro a la yuna Mexikiano, 
qua faligis la selo a la planko-sulo apud la 
sidilo e regardis sua adversulo per kalma 
rideto. 

“L’inferiora karto disdonos—ka bone?” 
questionis la posedanto dil Stana Palaco. 

“Es bon, sioro,” konsentis la yunulo del 
sudo, e quik ektiris rejulo. 

Pascall ridis ed ektiris la quar de 
diamanti. Lu disdonis. La ludo esis “tiro- 

poker”—paji o plu alta por komencar, e 
l’unesma vinkanta karti prenas la selo, o la 
kinadek dolari. 

La Mexikiano apene regardetis sua karti 
e lore cedis sua foyo a Pascall, qua anke 
cedis sua foyo. Lu itere disdonis, lore 
Pascall cedis sua foyo e la nekonocata 
Mexikiano komencis tirar. Lu tiris tri karti. 
La spekulisto prenis un. 

“Asi esez alta,” gutur-ridis Tailer Pascall 
pos la disdono. 

“Quon vu nom’ dos, no, tres rejini. Tri 
rejini,” dicis la sunbrulita yunulo, e la 
kinadek dolari esis la lua. 

“Fortunoza!” grunachis Pascall de 
tensigita labii. “Tu ne longe duros, mea 
amiko. Tu plu bone quik perdez e finigez 
ol.” 

Ma la yuna Mexikiano ne perdis. Lu 
ganis la sequanta ludo, e pose, la pariajo 
duopligita, lo sequanta. Balde lu havis 
sisacent dolari en neta amaso avan lu, en 
verda e flava bank-bilieti, uli de dek dolari, 
uli de duadek dolari, ed altri de kinadek 
dolari. 

“Saluto, sherifo,” Pascall kriis dum ke la 
nova arivinto taceme prenis plaso proxim la 
tablo. 


67 



“Saluto,” murmuris McGrew, e rulis 
sigareto dum spektar la mixata karti. 
“Quale es la ludo?” 

“Ho, preske finita,” ridis Pascall, e ye la 
nexta ludo lu tiris, e kande la Mexikiano 
restis, augmentis la pariajo per duacent 
dolari. Lu astonesis kande la sunbrulita 
yunulo augmentis per altra granda amaso 
de bank-bilieti. 

“Me pluse augment’,” lu gaye dicis. “Me 
priz’ lud’ la poker.” 

E ta Mexikiano ya povis ludar “la poker”! 
Turbo formacabis su cirkum la tablo, ed 
unesmafoye Pascall aspektis anxioze. To 
divenas granda ludo, mem en la Stana 
Palaco! 

Pos tre kurta tempo la sunbrulita yunulo 
havis duamil dolari avan lu, omno en bank- 
bilieti. La vizajo di Pascall esis humidigita 
per sudoro sub lua verda okul-klapo, e lua 
rideto esis koaktita. Lu freque lekis sua 
labii. La quar pafisti dop lua sidilo movetis 
plu proxime, lia vizaji severa. 

“Me revelos nun. Montrez tua karti e 
ganar!” feroce dicis Pascall pos un minuto. 
“Me havas nur tri trii.” 

“Un paro de paji, me,” nelaute dicis la 
Mexikiano, e Pascall rigideskis pro 

supresita furio. Itere vinkita, e lu cafoye 
havis la plu bona karti! 

La sherifo interesite inklinis su adavane, 
ulfoye spektante la karti, ed ulfoye 
spektante la ludisti. Lua vizajo esis vakua 
pro surprizo. 

Balde la Mexikiana yunulo havis triamil 
dolari en bank-bilieti nete amasigita ye sua 
kudo. Itere la karti esis disdonita, e la 
manui di Pascall kelkete tremis. Dufoye lu 
preske faligis la karti. 

“Me komenc’ ca tiro,” anuncis la 
sunbrulita yunulo sen chanjar sua mieno. 

Pascall alejite ridetis a su. Lu ton 
intencabis. Malgre lua nervozeso, lu 
ordinabis la karti segun sua volo. Per 
sorgema sensucio lu regardis sua propra 
karti, unope, inter sua longa e sentema 
fingri. 

“Me supozas, ke me restos, se tu apertos 
ol, Mexikiano,” lu replikis, la voco forta e 
sen tremo. “Quante multa karti tu prenos?” 

“Me lud’ per olci, sioro,” lente dicis la 
yuna Mexikiano. 

La nove acendita sigaro preske falis ek la 
boko di Pascall. La muskuli di lua vizajo 
konvulsis. Per un manuo lu vishis la kolda 
sudoro de sua okuli, lore itere regardis sua 
propra karti. Red Bartlett, Ansett, 

Dmmmer, e De Vani regardis super lua 
shultri. Lu tenis tri asi. 

Ma la Mexikiano, on supozis, havis 
retenebla karti. Plusa mil dolari nun esis 
pozita sur la tablo. Se la Mexikiano ganos, 
lu havos quaramil Usana dolari. E quale 
Pascall esperus ganar—kontre retenebla 
karti qua bezonas nula plusa karti, per nur 
tri asi? 

Tailer Pascall pensis, blasfemis, itere 
pensis, e lore jetis sua karti al planko-sulo 
per klamo qua resonigis la plafono. 

“Damninde fortunoza Mexikiano, prenez 
la pekunio! Me ekiras ca ludo! Quon tu 
havas—strado o strado rejal?” 

Sen rideto, la Mexikiano revelante pozis 
nur du rejuli adsur la tablo. Lu ganabis, per 
kolosala decepto! 

Pascall regardegis la karti e blankeskis. 
Lu mordis sua labio e semblis krular en la 
sidilo, l’okul-klapo falis desrekte sur un 
orelo. Lu regardegis la quaramil dolari dil 
Mexikiano e preske grincis sua denti. 

Lore lu sentis poka preso di genuo an sua 
dorso. To esis Red Bartlett, e lu savis to 
quon ta signalo signifikas. Ne ofte esis 
nekonocatulo—e nultempe Mexikiano— 
permisita ekirar la Stana Palaco kun 

quaramil dolari honeste ganita. Homi esabis 
mortigita pro min multa. 

Tailer profunde respiris e turnis sua kapo 
vers Tuxillo, la drinkifisto, dop su. Lu 
koaktis sua voco esar ferma. Lu savis to quo 
eventos—o supozis, ke lu savas. 

“Adportez ul varmega drinkaji,” lu 
sensucie dicis. 

To esis la longe aranjita signalo. To 
signifikas pafado! Preske saminstante, De 
Vani, Bartlett, Drummer, ed Ansett extensis 
manui por lia revolveri! 

CHAPITRO X. 
QUITA! 


La TURBO, mem la sherifo, faligis su al 
planko-sulo, nam li vidis la tempesto 
venanta mem ante ke la morto-fulmino e 
destrukto-tondro komencis. 

La grandega .44-revolveri dil ocidema 
quarteto ja flagris de lia bone grasizita 
revolveruyi. Mem la konvulsanta blanka 
manuo di Pascall atingabis la pafilo ye lua 
zono! 

Ma nulu de li imaginabis ke la Mexikiana 
yunulo povas esar tante rapidega—tante 
konfuzigante rapidega. Mem ante ke la 
signalo por la kombato esis dicita, lu sekure 
forpozabis la pekunio. Kande Pascall kriis, 
lu saltis adavane quale ek katapulto, 
renversis la ronda poker-tablo, e forjetante 
sternis Pascall quale kordizita bovyuno. 

Br-r-rang! La bluigita revolvero di Ansett 
ekjetis karmezina flamo. 

01 esis tante proxima ke ta flamo semblis 
lekar l’avanajo dil kamizo dil yunulo. Ma 
stranje, ta pafo esabis tro lenta. Mem dum 
ke lu pafis, la du jemelatra .45-revolveri dil 
Mexikiano saltabis ek la ledro ed aboyabis 
preske ante ke la boki esis liberigita. 

La mentono di Ansett plunjis vers lua 
genui e lu semblis faldar su aden absurda 
bulo, rulis kapavane al planko-sulo. La 
pafilo bruisoze falis de lua sennerva manuo. 
La kuglo qua frapabis lu flugabis adsupre de 
la ventro ed ekiris inter la shultri! 

E preske ante ke la surdiganta mujo dil 
explozo tremigis la Stana Palaco, Red 
Bartlett falis. Lu pafis, ma la kuglo dil 
Mexikiano lacerabis lua paf-manuo e 
flugabis aden lua flanko e pentrabis la 
kordio. 

La gigantulo havanta reda vizajo 
nultempe savis to quon frapis lu. Quale se 
tranata adsupre da nevidebla kordo, semblis 
dum kurta instanto ke lu esforcas reptar 
aden la plafono. Lua reda kapo inklinis 
addope, la boko apertita. Lore, quale se la 
sorco esas ruptita, lu falis per shoko qua 
tremigis l’edifico e sukusis la boteli sur la 
drink-tablo! 

Lore, e ne til ke la du viri krulabis, la 
spektanti koncieskis pri fumo. 01 rulis kom 

densa blua nubo, tam grasoza kam sigar- 
fumo. L’eki dil pafado renkontris l’una 
l’altra quale la martelaganta tondro di 
avalancho. 

“Atencez, lu—” 

“Brulez ta Mexikiano!” 

“Lu ne es Mexikiano!” 

Ta Mexikiano havas blua okuli! Nulu 
ante lore remarkabis lo, ma ta okuli nun 
brilas per kombatema lumo. 

La revolvero di Drummer sputis flava 
flamo, lansis cintili quale se de grindo- 
petro! Ma la skopo-plako movabis—adfore. 
Ajile saltante adlatere, la sunbrulita yunulo 
dufoye pafis, dum ke la kuglo di Drummer 
violentoze frakasis la maxim proxima 
fenestro. 

Drummer semblis ridar. Ta rido, tamen, 
esis nur la truo facita da .45-kuglo. Ta 
hororinda, karmezina ridetacho ankore 
restis sur lua maligna vizajo kande lu 
shancelis e kapavane falis, brakii extensita! 

“Vi koyoti!” la Mexikiano dicis, ed esis 
nula achento Hispana en ilua voco kande ol 
resonis plu laute kam la tondro dil pafili. 

Esis l’oportunajo por glorio di De Vani. 
Lu vinkabis en multa paf-kombati, ca 
inteligenta, nigre harizita homo. De E1 Paso 
til Yuma lua nomo esis timita. Lua Colt-i 

havanta skultita ivora krosi esis ja ektirita, 
e lu retropazis e blotisis por spricar la 
nekonocata Mexikiano per flamo e plombo. 

Ma la brilanta strii oranjea e reda dansis 
ek la jemelatra boki dil .45-revolveri dil 
yuna Mexikiano! De Vani mi-turnis su 
kande la plombo facis fuzita tatuo trans 
l’avanajo di lua gaya bovgardist-kamizo. 

Lu tusis, e lua vizajo esis tordita e 
grizigita pro agonio. Senvorte lu flugis aden 
la parieto, frapis ol per un shultro e per un 
vango. Lore lu falis kom tremanta amaso, 
lua vesti advere fumis! 

“Faligez ol!” la yuna Mexikiano klamis 
dum ke Pascall jiris por afrontar lu kun 
ektirita pistolo havanta perla mancho e 
kurta fusiltubo tenita da trepidanta fingri. 

Krak! Vice pafar ye Tailer Pascall, la 
bruna yunulo frapis lu per sua dextra 
pugno ed anke per sua revolvero! 

01 esis terorinda shoko, e la drinkeyestro 
falis quale faligita arboro. Lua sidilo 
frakasesis, la tablo frakasesis, karti flugis 
omnaloke—quale sika folii qui flotacas tra la 
fumo! 

Pascall frapis la planko-sulo kun granda 
bruiso, lua kapo rulis e dina skarlata fluo 
aparis sub la neta pinti di lua labio-barbo. 

Lua okuli restis mi-apertita, expresuro di 
astonata timo ankore en li. 

“Ka tu nun konocas me, homo?” lente 
dicis la Mexikiana yunulo. “Me neofte ludas 
per karti, e kande me ludas, ol esas por ula 
skopo, ka tu komprenas?” 

Esis tono en ta voco quan Pascall olime 
audabis. Nun, mem delirante, ol venis aden 
lua mento. Ta voco—ta pueratra rideto! 

“Sonny Tabor!” lu sputis tra bufata labii. 

“Bonege,” la yunulo afirmis per kapsigno. 
“Ta vesti quin me pruntis de la YB- 
dormeyo, kun kelka nuco-suko an la vizajo 
e manui, facis marvelo, ka ne? Me nun 
supozas, ke me riganis la pekunio qua juste 
apartenas a patro e matro Brody!” 

Pascall nekredante regardegis. Lua okuli 
similesis du sigaret-trui en kavalo-kovrilo. 

“Ma tu-” 

“Me es mala poker-ludanto,” gaye dicis 
Sonny, “e talamaniere me vinkis tu. 
Honesta homo povas ulfoye vinkar 
eskrokero. Me nur revelis kande vi disdonis 
bona karti, e forte ludis per la mala karti. 
To dupigis tu—tu supozis ke tu eroris, e me 
igis tu konjektar omnafoye.” 

Blasfemo venis ek Tailer Pascall. To 
incitis plusa flamifanta brilo en la klare blu 
okuli di Sonny. 

“E tu konfesos al sherifo qua mortigis 
Bob Brody!” lu klamis. 

Pascall klozis sua boko. 

“Me ne— me-” 

Sonny pazis adavane e facis rapida 
laceranta stroko per la apuntilo di un de la 
Colt-revolveri. Karmezina bat-strio aparis 
sur la fauco dil spekulisto. Lu emisis akuta 
kriacho. 

“Lu mortigas me—tranchis mea fauco!” lu 
gluglis. “Me mortas! Me dicos! Me 
komplotis ol! Me igis un de mea viri 
vestizar su quale Tabor por furtar de la YB. 
Kande lo faliis, me igis li mortigar Bob— me 
helpis mortigar lu. Lu—” 

“To suficas,” Sonny lente dicis, e turnis 
su a l’astonata sherifo, la du revolveri 
ankore en sua manui. “Vu audis lo, ka ne, 
homo? Nu, me cedas lu a vu. Lua fauco ne 
es tranchita—nur doloras. Se tu adjustigos 
la nodo plu alte per nur un centimetro, lu 
ne remarkos ol. Altro interesanta esos en 
vua kontoro plu tarde, sherifo. Dume— 
adio!” 

Anhelo levesis ek la timanta spektanti en 
la Stana Palaco. Sonny Tabor prenabis sua 
arjente ornita selo ed ekiris la chambro per 
un granda salto. 

* 


* 


La nervi di sherifo McGrew ankore reptis 
kande lu eniris sua kontoro dek minuti plu 
tarde pos enkarcerigar Tailer Pascall por 
ocido. Tre prudente, lu mi-apertis la pordo. 
L’internajo esis obskura. Lu askoltis, ma 
audis nulo. 

“Kad es irgu—i-i-ibe?” lu balbutis. 

Lu preske saltis tote de la trotuaro kande 
lu audis pedpazi dop su. Lore lu sospiris pro 
alejo e tastis por la sekuriganta komforto di 
su-facita sigareto. 

“Ka tu, Bruno?” lu klamis. 

“Yes,” dicis la deputito qua jus aparabis 
dop lu. “Ho, me jus audis pri omno. Me 
deziras, ke me esis ibe! Quala kombato! Ho 

I” 

ya! 

“Yes, me anke deziras ke tu esis ibe,” 
konfesis la sherifo dum vishar la glaciatra 
sudoro de sua fronto. “Venez aden la 
kontoro kun me, ka yes, Bruno? Me ankore 
es nervoza.” 

La du viri eniris, alumeto acendesis, a 
Bruno tenis la flamo a la mecho di anciena 
oleo-lampo. Lu retrosaltis. 

“Regardez ibe!” lu kriis. “Pekunio, 
McGrew—amaso de ol! Ed—ed hike es noto 

kun ol. Aspektas quale se ol skribesis per la 
plomba pinto di kuglo. Quon ol dicas?” 

“Me—me lektos,” balbutis McGrew e 
tenis la letro, qua esis pueratre skribachita 
sur la dopajo di anciena kuverto, proxime a 
la lumo. McGrew tresayis remarkante, ke ol 
esis la sama skrib-maniero quan lu plu frue 
vidabis. Cafoye, tamen, ol ne esis signatita 
“Muchacho.” 

Amiko-Sherifo: Ica pekunio 
(exakte quaramil dolari) 
apartenas a Brody di la YB- 
domeno. Igez lu havar ol balde 
o me chasos la Autoritatozi 
vice lasar li chasar me. 

SONNY TABOR. 

“Nu, per la—” diceskis deputito Bruno. 
“Ton me dicas esar stranja sorto de 

proskriptito. Ma-Ha, quon tu facas, 

McGrew?” 

Sherifo McGrew iris al parieto e regardis 
la longa serio de premio-afishi qui ornizis 
ol. Lu haltis avan un de le maxim granda. 
01 havis la sequanta titulo en granda, nigra 
literi: 

KONDAMNITA-SONNY TABOR- 
MORTINTA O VIVANTA. 


La sherifo prenis krayono e rezolveme 
surstrekizis la quaresma e kinesma vorti. Lu 
surstrekizis ed itere surstrekizis ta vorti til 
ke li esas nevidebla. Lore, rezolveme e per 
pezoza manuo, lu skribis ante la finala 
vorto: 


ANKORE 

“E me ne dicas, ke me regretas lo,” lu 
grunis dum regardar sua laboruro. 


EINO. 

